ઘણા લોકો તો મજબૂરી, ભય અને હિંમતના અભાવને પણ સંસ્કાર ગણાવતા હોય છે. એક યુવતીની જ આ વાત છે. ઓફિસમાં એની સાથે સારું વર્તન થતું ન હતું. એ સહન કર્યે જતી હતી. એક વખત તેના મિત્રએ કહ્યું કે તું શા માટે બધું ચલાવી લે છે? તેણે કહ્યું કે, મને મારા સંસ્કાર આડા આવે છે. હું કંઈ આછકલી નથી. આ વાત સાંભળીને તેના મિત્રએ સ્પષ્ટ શબ્દોમાં કહ્યું કે, તારી મજબૂરી અને તારા ડરને સંસ્કારનું નામ ન આપ. તારામાં સામનો કરવાની હિંમત નથી. આપણે સાચા હોઈએ છતાં જેમ ચાલતું હોય એમ ચાલવા દઈએ એ દરેક વખતે યોગ્ય હોતું નથી. જ્યારે લડવાની જરૂર હોય ત્યારે લડી લેવું પડતું હોય છે.